L'Ajuntament de Sagunt organitza una jornada participativa per a posar en marxa una Zona de Baixes Emissions
10 de desembre 2024

L'Ajuntament de Sagunt avança en la implantació d'una Zona de Baixes Emissions (ZBE) amb una jornada participativa que servirà per a incorporar la visió de la ciutadania a la redacció del projecte. L'acció es realitzarà este dijous, 12 de desembre, a les 18.30 hores, en el Centre Cívic Antic Sanatori del Port de Sagunt, i està oberta a qualsevol persona interessada a participar.

Així, el departament de Trànsit i Mobilitat Urbana dona inici al procés que donarà compliment a la Llei de Canvi Climàtic i Transició Energètica estatal, que determina que els municipis de més de 50.000 habitants han d'incloure, obligatòriament, una Zona de Baixes Emissions. “Es tracta de que les grans ciutats impulsen canvis en la mobilitat per a reduir la contaminació ambiental i garantir una millor qualitat de vida a la ciutadania”, ha expressat el regidor de Mobilitat Urbana, Javier Raro. “Sabem que les qüestions relacionades amb la mobilitat tenen un impacte important en la vida quotidiana del veïnat, per això volem que compartisquen les seues impressions, propostes i inquietuds amb l'Ajuntament”, ha afegit Raro.

La jornada del dijous, que tindrà una duració aproximada de dos hores, servirà per a exposar els objectius del projecte de creació de la ZBE, identificar problemes i necessitats junt amb el veïnat i crear un grup motor, integrat per representants dels diversos col·lectius ciutadans que es troben interessats a fer seguiment del procés participatiu.

Després d'esta sessió inicial, es plantegen dos jornades participatives més, “una centrada en l'anàlisi de les possibles alternatives i una altra sobre l'ordenança reguladora de la ZBE”, segons ha explicat l'edil de Mobilitat. “Animem a la ciutadania a participar en estes sessions i involucrar-se en el projecte per a fer de la nostra ciutat un lloc més habitable, saludable i sostenible”, ha conclòs el regidor.

![](/media/w4uacfmm/c_val_cartell_jornadaparticipativazbe.jpg?width=601.7613636363636&height=850)

*   [](http://www.facebook.com/sharer.php?u=https://aytosagunto.es/va/actualitat/2024-12-10-l-ajuntament-de-sagunt-organitza-una-jornada-participativa-per-a-posar-en-marxa-una-zona-de-baixes-emissions/ "Facebook")
*   [](http://twitter.com/share?url=https://aytosagunto.es/va/actualitat/2024-12-10-l-ajuntament-de-sagunt-organitza-una-jornada-participativa-per-a-posar-en-marxa-una-zona-de-baixes-emissions/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2024-12-10-l-ajuntament-de-sagunt-organitza-una-jornada-participativa-per-a-posar-en-marxa-una-zona-de-baixes-emissions/ "Linked In")
*   [](mailto:?body=https://aytosagunto.es/va/actualitat/2024-12-10-l-ajuntament-de-sagunt-organitza-una-jornada-participativa-per-a-posar-en-marxa-una-zona-de-baixes-emissions/)